Document ID: 32007R0414

KOMISJONI MÄÄRUS (EÜ) nr 414/2007,
13. märts 2007,
mis käsitleb Euroopa Parlamendi ja nõukogu direktiivi 2005/44/EÜ (ühtlustatud jõeteabeteenuste kohta ühenduse siseveeteedel) artiklis 5 osutatud tehnilisi suuniseid jõeteabeteenuste kavandamiseks, rakendamiseks ja tegelikuks kasutamiseks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 7. septembri 2005. aasta direktiivi 2005/44/EÜ ühtlustatud jõeteabeteenuste kohta ühenduse siseveeteedel, (1) eriti selle artiklit 5,
ning arvestades järgmist:
(1)
Direktiivi 2005/44/EÜ artikli 1 kohaselt arendatakse ja rakendatakse ühtlustatud, koostalitlusvõimelisi ja avatud jõeteabeteenuseid.
(2)
Direktiivi 2005/44/EÜ artikli 5 kohaselt määratletakse tehnilised suunised jõeteabeteenuste kavandamiseks, rakendamiseks ja tegelikuks kasutamiseks, edaspidi “jõeteabeteenuste suunised”.
(3)
Jõeteabeteenuste suunised põhinevad kõnealuse direktiivi II lisas sätestatud tehnilistel põhimõtetel.
(4)
Direktiivi 2005/44/EÜ artikli 1 lõike 2 kohaselt võetakse jõeteabeteenuste suunistes igati arvesse asjaomaste rahvusvaheliste organisatsioonide, nt PIANC, CCNR ja UNECE, tehtud tööd. Tagatakse ühilduvus muude transpordiliikide liikluskorraldusteenustega, eriti merelaevade liikluskorralduse ja teabeteenustega.
(5)
Käesolevates jõeteabeteenuste suunistes esitatud mõisteid ja määratlusi kasutatakse edasises standardimistöös ja rakenduste väljatöötamisel, et tagada vastastikune mõistmine jõeteabeteenuste kavandamisel, rakendamisel ja tegelikul kasutamisel.
(6)
Käesolevates suunistes esitatud jõeteabeteenuste ülesehitust rakendatakse teenuste, süsteemide ja rakenduste arendamisel.
(7)
Jõeteabeteenuseid kavandades järgitakse käesolevates jõeteabeteenuste suunistes kirjeldatud süstemaatilist menetlust.
(8)
Käesolevas määruses käsitletavad suunised vastavad praegusele tehnika arengutasemele. Direktiivi 2005/44/EÜ rakendamisel saadud kogemused ja tehnika edasine areng võivad teha vajalikuks suuniste muutmise direktiivi 2005/44/EÜ artikli 5 lõike 2 kohaselt.
(9)
Jõeteabeteenuste suuniste eelnõu on vaadanud läbi direktiivi 2005/44/EÜ artikli 11 kohaselt moodustatud komitee.
(10)
Käesoleva määrusega ettenähtud meetmed on kooskõlas direktiivi 2005/44/EÜ artiklis 11 osutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesolevas määruses määratletakse suunised jõeteabeteenuste kavandamiseks, rakendamiseks ja tegelikuks kasutamiseks. Suunised on sätestatud käesoleva määruse lisas.
Artikkel 2
Määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. märts 2007

Labels: 7
12
8
3